钦定古今图书集成/理学汇编/文学典/第096卷 > 陈继
## 钦定古今图书集成/理学汇编/文学典/第096卷 > 陈继

按《明外史陈济传》：“继字嗣初，吴人。父汝言，倜傥有谋
略，尝参张士诚军事。洪武初，官济南经历，坐法死。继
生甫十月，遗书数万卷。母吴，躬织以资诵读。比长，贯
穿经学，人呼为陈五经。奉母至孝。有司上其事，使御
史廉之。继方随母行，灌母饮以壶浆，拜而后饮。帝闻
嗟异，府县交荐，以母老辞不就。母卒，哀毁过人。永乐”
中举孝行，仍旌其母曰贞节。仁宗即位，开弘文阁，帝
亲临幸，问：“今山林亦有名士乎？”杨士奇曰：“闻东吴有
陈继者，善为文。”士奇初未识继。夏原吉治水苏州，得
其文以归。士奇竟荐之，召为国子博士。寻改翰林《五
经》博士，直弘文阁，备顾问。宣宗初，迁翰林检讨。引疾
归，卒。

按《吴中往哲记》：检讨陈公嗣初，为人长者。永乐中，杨
文贞公荐入翰林，特被知遇，每有顾问，必在上左右。
老而居吴，多闻故实，德尊行成，咸仰以为宗工焉。称
曰“陈五经。”家有绿水园，吴中称衣冠之族为第一。